ตลาดหุ้นเอเชียภาคบ่ายวันนี้ร่วง เหตุวิตกหุ้น-เศรษฐกิจจีน
ตลาดหุ้นเอเชียร่วงลงในการซื้อขายภาคบ่ายวันนี้ เนื่องจากความหวั่นวิตกเกี่ยวกับตลาดหุ้นจีนและเศรษฐกิจจีนจะส่งผลกระทบต่อเศรษฐกิจทั่วโลก
24 ส.ค. 2558

ผู้สื่อข่าวรายงานว่า ตลาดหุ้นเอเชียร่วงลงในการซื้อขายภาคบ่ายวันนี้ เนื่องจากความหวั่นวิตกเกี่ยวกับตลาดหุ้นจีนและเศรษฐกิจจีนจะส่งผลกระทบต่อเศรษฐกิจทั่วโลก
โดยดัชนีฮั่งเส็งร่วงลง 1,039.92 จุด หรือ 4.64% ปิดภาคเช้าที่ 21,369.70 จุด ดัชนี FBMKLCI ตลาดหุ้นมาเลเซียปิดภาคเช้าที่ 1,546.74 จุด ลดลง 27.93 จุด, -1.77% ขณะที่ดัชนีเซี่ยงไฮ้คอมโพสิตตลาดหุ้นจีนดิ่งหนักถึง 8.5% ในช่วงการซื้อขายภาคเช้า
ส่วนดัชนีเซี่ยงไฮ้คอมโพสิตตลาดหุ้นจีนร่วงลง 8.4% แตะที่ 3,213.76 จุด ซึ่งเป็นระดับต่ำสุดในรอบ 5 เดือน เมื่อเวลา 10.14 น.ตามเวลาท้องถิ่นในวันนี้ เนื่องจากมาตรการกระตุ้นตลาดหุ้นของทางการจีนไม่สามารถฟื้นความเชื่อมั่นของนักลงทุนได้
ทั้งนี้เมื่อวันอาทิตย์ที่ผ่านมา สภาแห่งรัฐ หรือคณะรัฐมนตรีของจีน ได้เผยแพร่แนวทางปฏิบัติขั้นสุดท้ายว่าด้วยการลงทุนสำหรับกองทุนบำเหน็จบำนาญขนาดใหญ่ของประเทศ ซึ่งจะเปิดทางให้กองทุนเข้าลงทุนในผลิตภัณฑ์ที่มีความเสี่ยงมากขึ้น และกระจายการลงทุนอย่างหลากหลายมากขึ้น
สำนักข่าวซินหัวรายงานว่า การออกแผนขั้นสุดท้ายนี้มีขึ้นภายหลังการรับฟังความคิดเห็นสาธารณะ โดยจะเปิดทางให้กองทุนบำเหน็จบำนาญลงทุนในผลิตภัณฑ์ใหม่ๆ ซึ่งรวมถึงตลาดหุ้นในประเทศ แต่จำกัดสัดส่วนการลงทุนในหุ้นไม่เกิน 30% ของสินทรัพย์สุทธิรวม